Maatietopalvelu

Kyselyvastaus

**Asiakirjan tunnus:** KT871

**Päivämäärä**: 8.7.2024

**Julkisuus:** Julkinen

**Kongon demokraattinen tasavalta / Lasten asema, turvaverkottomat alaikäiset**

**Democratic Republic of the Congo / Situation of children, youth and children without safety nets**

Kysymykset

1. Miten lapsuus käsitetään Kongo DT:ssä ja minkä ikäiset nähdään yhteiskunnassa lapsina? Onko poikien ja tyttöjen välillä eroa?
2. Mikä on lasten asema Kongo DT:ssä, erityisesti Kinshasassa? Onko poikien ja tyttöjen välillä eroa?
3. Mikä on turvaverkottomien alaikäisten tilanne Kongo DT:ssä, erityisesti Kinshasassa? Kohdistuuko heihin oikeudenloukkauksia? Onko poikien ja tyttöjen välillä eroa?

Questions

1. How is childhood understood in Congo (Democratic Republic of) and at what age are people considered by the society to be children? Is there a difference between boys and girls?
2.What is the situation of children in Congo (DR), especially in Kinshasa? Is there a difference between boys and girls?
3. What is the situation of minors without safety nets in Congo (DR), in particular in Kinshasa? Are they subject to infringements? Is there a difference between boys and girls?

# Miten lapsuus käsitetään Kongo DT:ssä[[1]](#footnote-1) ja minkä ikäiset nähdään yhteiskunnassa lapsina? Onko poikien ja tyttöjen välillä eroa?

2000-luvun alussa Countries and their Cultures -sivustolla julkaistun, kongolaista kulttuuria käsittelevän artikkelin mukaan naisten ja lasten paikka kongolaisessa perheessä on alisteinen miehille, ja usein naiset ja lapset ovat perhejärjestyksessä miesten alapuolella. Esimerkiksi ruokailu tapahtuu perinteisesti usein niin, että mies syö ensin, ja naiset ja lapset syövät sen, mitä miehiltä on jäänyt jäljelle. Kongolaisissa perheissä kaikilla perheenjäsenillä on tarkat roolinsa ja tehtävänsä, ja erityisesti maaseutualueilla elävät lapset oppivat jo varhaisessa iässä hoitamaan viljelysmaita, kantamaan vettä, laittamaan ruokaa ja siivoamaan kodin. Jokainen perheenjäsen iästä, kyvystä ja taidoista riippumatta on velvollinen osallistumaan perhearkeen ja yhteisen elannon hankkimiseen. Perinteisesti perhekoot ovat olleet Kongossa suuria, sillä varallisuus on mitattu karjan ja lasten määrässä. Lapset ovat edelleen – erityisesti maaseudulla – sosiaaliturvan korvike. Kongolainen yhteiskunta elää pitkälti omavaraistaloudesta ja pienviljelystä, ja vastuu perheen elättämisestä lankeaakin kaikkien perheenjäsenten harteille. Kongo on patriarkaalinen yhteiskunta, ja perinteisesti nuoret naiset kuuluvat isälleen; avioliiton jälkeen nuoren naisen ”omistajuus” siirtyy aviomiehelle. Toisaalta kaupungistuminen on vaikuttanut naisten yhteiskunnalliseen asemaan ja perinteisiin sukupuolirooleihin, ja monet naiset ovatkin muuttaneet kaupunkeihin hankkimaan elantonsa erilaisin keinoin. Monet naiset toimivat myös perheidensä pääasiallisina elättäjinä.[[2]](#footnote-2)

Perheroolit (ts. naisten, miesten ja lasten työnjako ja roolit perheessä) ovat varsinkin perinteisissä yhteisöissä elävillä heimoilla selkeitä ja perustuvat heimojen ja etnisten ryhmien perinteisiin. Maaseudulla naiset kantavat rintaruokinnassa olevia vauvoja selässään päivittäisissä askareissa; lasten rintaruokinta on yleistä ja paras imeväisikäisten ravinnonsaantikeino. Perheen tytöt osallistuvat jo pienestä pitäen pienempien sisarustensa hoitamiseen ja muihin kodin askareisiin kuten kodinhoitoon, ruuanlaittoon ja pienviljelyyn. Joidenkin tutkijoiden mukaan "lapsuutta" nykyisessä länsimaisessa merkityksessä ei tunneta Kongossa, ja lapsille annetaan länsimaisessa kontekstissa aikuisille kuuluvaa vastuuta pienestä pitäen. Vanhempien sana on laki, ja vanhempien määräyksiä kuuluu kunnioittaa mukisematta. Joidenkin yhteisöjen ja heimojen perinteisiin kuuluu poikien osallistuminen vuoden mittaiselle initiaatioleirille kotikylän ulkopuolella: tätä pidetään eräänlaisena siirtymäriittinä aikuisuuteen.[[3]](#footnote-3)

Lasten suojelemista Kongossa kriittisesti tarkastelevassa tutkimusartikkelissa (Maubert) todetaan, että lapsuuden määritteleminen kongolaisessa kontekstissa on haastavaa ja monitulkintaista, sillä Kongossa lapseksi määritellään lähteestä riippuen ”alle 2-vuotias”, ”alle 12-vuotias” tai joissain tilanteissa ”naimaton henkilö”. Määritelmät vaihtelevat myös sukupuolen mukaan. Kongolainen poika saavuttaa sosiaalisessa mielessä ”miehuuden” täytettyään tietyn määrän erilaisia kriteerejä kuten initiaatioleirin, avioliiton tai maanomistajuuden. Tyttö puolestaan tulee iästä riippumatta naiseksi synnytettyään lapsia. Ja vastaavasti yli 18-vuotiasta lapsetonta naista ei pidetä täysivaltaisena aikuisena, ja tietyt aikuisten naisten tilat saattavat olla lapsettomilta naisilta kiellettyjä. Tässä kontekstissa lapsuus ja täysi-ikäisyys eivät ole ainoastaan elämän etappeja vaan sosiaalisia positioita, joiden kautta saadaan materiaalista ja symbolista statusta.[[4]](#footnote-4)

Akateemisessa artikkelissa, jossa käsitellään lapsuuden määrittelyä ja lasten rooleja yleisellä tasolla ”mustan Afrikan” maissa, todetaan, että kulttuurisesta monimuotoisuudesta huolimatta on mahdollista tunnistaa tietynlainen maailmankäsitys, joka antaa henkisen rakenteensa ja koordinaattinsa kasvatukseen. On olemassa erilaisia jäljitteleviä leikkejä tai rituaaleja tai muuta toimintaa, jotka tähtäävät piilotettuun todellisuuteen, kuten tyttöjen hedelmällisyyden varmistamiseen. Tämä afrikkalaisen maailman symbolinen ulottuvuus värittää kaikkea perinteistä ajattelua. Yhteisön tulevaisuus riippuu lapsista ja lapset ovat aktiivisesti mukana yhteisössä; he oppivat kantamaan vastuuta ja heidät integroidaan koko yhteisön toimintaan heille ominaisella tavalla. Lapsille annetaan suuri merkitys, ei vain tunnesyistä, vaan koska koko maailmankuva edellyttää sitä. Elämän suuret käännekohdat eivät vaikuta ainoastaan yksilön elämään, vaan niillä on myös kollektiivinen vaikutus. Eri elämänvaiheilla (esim. imeväisikäinen) on omat kategoriansa. Asenteet lapsia kohtaan muuttuvat sen mukaan, mihin kategoriaan lapset kuuluvat. Nuorelle henkilölle tehdään erilaisia riittejä ja annetaan velvollisuuksia, jotka valmistavat häntä aikuisuuteen ja integroivat hänet vähitellen perheeseen ja siihen sosiaaliseen, etniseen ja uskonnolliseen kehykseen, johon hän kuuluu aikuisuudessa. Kun klaani (suku) yhdistää yksilöitä vertikaalisesti, ikäryhmät yhdistävät heitä horisontaalisesti. Ikäryhmät kokoavat yhteen yksilöt, jotka ovat syntyneet vaihtelevan ajanjakson, yleensä useiden vuosien kuluessa, ja käyneet läpi tietyt, samat riitit. Ikä (lue: kronologinen ikä) ei ole yhtä tärkeä kuin tiettyyn ikään kuuluvien riittien läpikäymisen tuoma ”ikä”.[[5]](#footnote-5)

# Mikä on lasten asema Kongo DT:ssä, erityisesti Kinshasassa? Onko poikien ja tyttöjen välillä eroa?

**Lainsäädännöllinen viitekehys**

Lainsäädännöllisen viitekehyksen osalta kongolaisten lasten asemasta säädetään seuraavissa kansainvälisissä ja alueellisissa (yleis)sopimuksissa:

* Ihmisoikeuksien yleismaailmallinen julistus (1984), johon sitoutuminen tuo esiin valtion vapaaehtoisen halun tunnistaa ja suojata lasten oikeuksia;
* Lapsen oikeuksien yleissopimus (1989), joka tunnustaa lasten perusoikeudet; sopimuksessa lapsiksi määritellään alle 18-vuotiaat henkilöt;
* Lapsen oikeuksien ja hyvinvoinnin afrikkalainen peruskirja (1990), joka on eri Afrikan valtioiden Afrikan yhtenäisyysjärjestön toiminnan puitteissa allekirjoittama sopimus.[[6]](#footnote-6)

Kansallisella tasolla merkittävimpänä askeleena lasten oikeuksien suojelemisessa pidetään lasten oikeuksien suojelemista koskevaa lakia vuodelta 2009 (*Loi n°09/001 portant protection de l’Enfant* / 2009), jonka säännökset koskevat kaikkia Kongon maaperällä oleskelevia lapsia.[[7]](#footnote-7)

Muita keskeisiä lasten oikeuksia koskevia säädöksiä ovat:

* Kongon perustuslaki (uudistettu vuonna 2011);
* Rikosprosessilain muuttamisesta ja täydentämisestä annettu laki (*Loi n°06/019 modifiant et complétant le décret portant Code de procédure pénale* / 2006), jonka mukaan seksuaalirikoksista rangaistaan riippumatta tekijän yhteiskunnallisesta asemasta sekä lain 14 artikla, joka vahvistaa pakollisen lääketieteellisen salassapitovelvollisuuden poistamisen lapsia koskevissa väärinkäytöstapauksissa;
* HIV-positiivisten ja AIDS:ia sairastavien henkilöiden suojelua koskeva laki (*Loi n°08/11 portant protection des droits des personnes vivant avec VIH/SIDA* / 2008);
* Uudistettu perhelaki (*Code de la famille révisé /* 2016), joka määrittelee perhettä ja perhejärjestystä koskevat säännöt sekä sisältää useita avioliittoa, adoptiota, siviilirekisteriä ym. koskevia säännöksiä;
* Ministeriöiden välinen päätös parlamentin ja lasten asioiden komitean organisaatiosta ja järjestämisestä (*Arrête interministériel fixant l’organisation du Parlement et du Comité des Enfants /* 2018).[[8]](#footnote-8)

Kongossa on perustettu 2000-luvulla "Ministère du Genre, Famille et Enfant "-ministeriö, jota johtaa naisministeri ja jonka tavoitteena on naisten ja tyttöjen aseman (mm. koulutuksen) parantaminen Kongossa.[[9]](#footnote-9)

**Yhteiskunnallinen asema**

Lasten oikeuksia maailman eri valtioissa tarkastelevalla Humanium-sivustolla todetaan, että kongolaiset lapset elävät keskellä yhtä maailman pahimmista humanitaarisista kriiseistä. Lasten asemaa Kongossa on vaikea eriyttää maan itäosissa käynnissä olevasta aseellisesta konfliktista, mutta Humaniumin mukaan Kongon lapsiin kohdistuu eritasoisia ja moninaisia ihmisoikeusloukkauksia ja -rikkomuksia, ja tilannetta pidetäänkin äärimmäisen vakavana. Lapsiin päivittäin vaikuttavia yhteiskunnallisia ongelmia ovat mm. laajamittainen köyhyys, seksuaalinen väkivalta, sairaudet sekä ravinnon ja puhtaan juomaveden puute. N. 46 % Kongon väestöstä on 0–14-vuotiaita. Väestö on muutenkin nuorta: Kongon yli 115-miljoonaisen väestön mediaani-ikä on n. 17 vuotta.[[10]](#footnote-10)

Lapsiin kohdistuva väkivalta on Kongossa laajamittaista ja levinnyt kaikille elämän osa-alueille perhepiiristä kouluihin ja lähiyhteisöihin. Noin 30 % naisista joutuu alaikäis- tai lapsiavioliiton uhriksi, mikä liittyy usein alaikäisen tytön raskaaksi tulemiseen. Noin 25 % tytöistä ja nuorista naisista on aloittanut sukupuolielämän alle 18-vuotiaana, ja Kongo kuuluukin niihin maihin, joissa rekisteröidään eniten teini- ja alaikäisraskauksia. Vain n. 40 % alle 5-vuotiaista lapsista on rekisteröity syntymä- tai siviilirekisteriin, ja vain n. 13 %:lla on syntymätodistus. Vähäinen syntymien rekisteröinti johtuu erityisesti vastasyntyneiden rekisteröintiin liittyvien käytäntöjen heikkoudesta, joka korostuu erityisesti maan konfliktialueilla. Maanlaajuisessa tarkastelussa on todettu, että kahdeksan kymmenestä lapsesta eli n. 80 % alle 14-vuotiaista kongolaislapsista joutuu säännöllisesi ruumiillisten rangaistusten kohteeksi, ja 15 % 5–17-vuotiaista lapsista ja nuorista joutuu työskentelemään lapsityössä. Noin 10 000 lasta ja nuorta on UNICEF:in päiväämättömän tietosivun mukaan jollain tavoin mukana aseellisten ryhmittymien toiminnassa.[[11]](#footnote-11) UNICEF:in lastensuojeluosaston johtaja Sheema Sen Guptan mukaan neljä viidestä Pohjois- ja Etelä-Kivun maakuntien tytöistä on kokenut sukupuoleen perustuvaa väkivaltaa.[[12]](#footnote-12)

Kongossa monet lapset ovat menettäneet toisen tai kummatkin vanhempansa. Vuonna 2014 julkaistun väestö- ja terveystutkimuksen (n= 94 682 ihmistä 18 171 kotitaloudessa) mukaan noin 30 % lapsista eli muualla kuin vanhempiensa kanssa joko orvoksi jäämisen tai muun syyn takia.[[13]](#footnote-13) Uudistetun perhelain 317 artiklan mukaan lapsen huollosta, turvallisuudesta terveydestä ja moraalista vastaavat yhdessä lapsen kummatkin vanhemmat. Jos lapsen vanhemmat ovat eri mieltä, isän kanta on merkittävämpi, mutta äidillä on oikeus vedota asiassa tuomioistuimeen. Avioerotapauksissa lapsen huoltajuus on sillä henkilöllä, jolle tuomioistuin on sen määrännyt (artikla 325) (laissa määrätään myös muista tilanteista kuten huoltajuudesta toisen vanhemman poissa ollessa tai menehtyessä).[[14]](#footnote-14) Norjan maatietopalvelu huomauttaa kuitenkin, että vain harvat vievät asioitaan oikeuteen useista syistä: luottamus oikeuslaitokseen on heikkoa, viranomaisten katsotaan olevan korruptoituneita eikä toimiminen haluamallaan tavalla ilman oikeuden päätöstä aiheuta seurauksia.[[15]](#footnote-15)

Kongo on yksi maailman köyhimmistä valtioista: vuonna 2023 n. 74,6 % kongolaisista eli köyhyydessä eli alle 2,15 Yhdysvaltain dollarilla päivässä.[[16]](#footnote-16) UNDP:n inhimillisen kehityksen indeksin (HDI) mukaan Kongo on yksi maailman heikoimman inhimillisen kehityksen maista ja sijoittuu maailman valtioiden ja itsenäisten alueiden välisessä vertailussa (vuosi 2023/2024) sijalle 180 sijan 193 ollessa heikoimman inhimillisen kehityksen maa/alue.[[17]](#footnote-17) UNDP:n mukaan nyt syntyvä kongolainen lapsi voi odottaa toteuttavansa vain n. 37 % potentiaalistaan verrattuna siihen potentiaaliin, joka hänellä olisi ollut käytössään laadukkaan koulutuksen ja optimaalisten terveysolosuhteiden vallitessa. Alle 5-vuotiaiden kuolleisuus- ja fyysisen alikehityksen aste (ts. kitukasvuisuus) on korkea ja koulutus heikkotasoista. Heikon ravitsemuksen aiheuttama kitukasvuisuus koskettaa jopa 42 % kongolaisista lapsista ja Kongon tilanne on yksi Saharan eteläpuolisen Afrikan heikoimmista. Toisin kuin muissa Afrikan maissa, kitukasvuisuus ei ole vähentynyt Kongossa viimeisen 20 vuoden aikana. Korkean lisääntymisasteen ja nopean väestönkasvun vuoksi em. kasvu- ja kehitysongelmista kärsivien lasten määrä on noussut 1,5 miljoonaan.[[18]](#footnote-18)

Köyhyys ja toisaalta runsas kaivannais- ja mineraalivarantojen määrä Kongossa on lisännyt lapsityövoiman käyttöä Kongon kaivosalueilla. Heinäkuussa 2018 päivitetyn köyhyyttä ja lapsityövoimaa Kongossa käsittelevän artikkelin (Borgen Project) mukaan Kongon pienimuotoisilla epävirallisilla kaivoksilla tuotetaan 10-25 % maailman kobolttikaivannaisista. UNICEF:in arvion mukaan Kongon kaivoksilla työskenteli 2010-luvun loppupuolella n. 400 000 lapsityöläistä.[[19]](#footnote-19) Monet lapset joutuvat toimimaan perheidensä pääasiallisina elättäjinä köyhyyden ja sairauksien vuoksi. Esimerkiksi World Vision -ihmisoikeusjärjestön elokuussa 2020 julkaisemassa artikkelissa kerrotaan kongolaisten lasten tilanteesta pandemian keskellä. COVID-19-pandemia heikensi lasten asemaa entisestään, sillä koulusulkujen lisäksi monet lapset joutuivat työskentelemään kodin ulkopuolella. Artikkelissa haastateltu 12-vuotias katukauppias kertoo myyvänsä chikwange-kassavaruokaa kadulla, koska hänen perheessään on sairautta. Tienaamillaan rahoilla tyttö ostaa ruokaa ja lisää viljelytarvikkeita perheelleen sekä maksaa vuokran. Artikkelissa haastatellut lapset (lähinnä tytöt) kertovat, että koulua käydessään he eivät työskennelleet koulun ulkopuolella kuin lomakaudella. World Visionin mukaan viimeisin Kongon kotitalouksia koskeva MICS (Multiple Indicator Cluster Survey)-tutkimus osoitti, että 22 % tutkimuksen otoksessa tarkastelluista 5-17-vuotiaista olivat osallisina jonkinlaiseen lapsityöhön, ja n. 29 % nuorista naisista oli avioitunut alle 18-vuotiaana: näistä 40 % maaseutualueilla. World Visionin mukaan yli 36 % tuolloin (ilmeisesti vuonna 2020) raportoiduista 19 937 seksuaaliväkivaltatapauksesta kosketti 12–17-vuotiaita nuoria. COVID-19-pandemian myötä raportit laiminlyönneistä, kaltoinkohtelusta ja lapsityön pahimmille muodoille altistumisesta esimerkiksi Suur-Katangan, Iturin ja itä-Kasain kaivosalueilla lisääntyivät, minkä järjestö epäili johtuvan perheiden tulotason laskemisesta pandemia-aikana.[[20]](#footnote-20)

Vaikka kongolaisten lasten yleinen tilanne on parantunut huomattavasti viimeisten vuosien aikana, lapsikuolleisuusaste on edelleen korkea: alle 5-vuotiaiden keskuudessa 88,1 kuolemaa 1000 elävänä syntynyttä lasta kohti. Tuhannet lapset kuolevat vuosittain erilaisten epidemioiden aiheuttamiin sairauksiin kuten tuhkarokkoon, koleraan ja malariaan. Vuonna 2019 tuhkarokkoon kuoli yli 6000 lasta, joista 85 % alle 5-vuotiaita. Yli 6 miljoonaa alle 5-vuotiasta kärsi vuonna 2019/2020 aliravitsemuksesta.[[21]](#footnote-21) Vuoden 2024 alkupuolella yhteensä n. 25 miljoonaa kongolaista kärsi äärimmäisestä ruokaturvattomuudesta, joka vaikuttaa maan kaikkiin provinsseihin.[[22]](#footnote-22)

Global Protection Cluster -hankkeen Kongossa toimivan Cluster Protection RDC -osaston vuoden 2023 suojelu- ja humanitaarista tilannetta Kongossa käsittelevän raportin mukaan Kongon yleisen turvallisuus- ja suojelutilanteen heikkeneminen vaikuttaa lasten asemaan pahentaen useita jo olemassa olevia yhteiskunnallisia ja sosiaalisia ongelmia. Protection Cluster toimii heikoimman humanitaarisen tilanteen alueilla eli Kasain maakunnissa, Lomamissa, Tanganyikassa, Maniemassa, Etelä- ja Pohjois-Kivussa sekä Iturissa. Lasten suojelemisen haasteita vuonna 2023 olivat lasten värvääminen ja käyttäminen taistelijoina sekä lapsiin ja erityisesti tyttöihin kohdistuva seksuaalinen väkivalta. Vuonna 2023 yhteensä 119 lastensuojeluun erikoistunutta toimijaa (*acteurs de Protection de l’Enfance* / PE) suorittivat erilaisia lastensuojelutoimia em. provinssien alueilla. Näiden toimien kohteena olivat mm. perheistään eroon joutuneet, aseellisista ryhmittymistä eronneet, väkivallan (ml. seksuaalisen väkivallan) uhreiksi joutuneet sekä ylipäätään mielenterveyshoitoa tai psykososiaalista tukea tarvitsevat lapset. Protection Clusterin raportin mukaan ilman huoltajaa olevien tai heistä eroon joutuneiden alaikäisten (*Enfants Non Accompagnés / Séparés* ENA/S) määrä oli kasvanut 107 % vuoden 2022 ja 2023 välillä (5729 -> 11908). Myös aseellisiin ryhmittymiin tai joukkoihin liittyneiden lasten (*Enfants Associés aux Forces et aux Groupes Armés* / EAFGA) määrä nousi 95 % vastaavalla tarkastelujaksolla (3556 -> 6953).[[23]](#footnote-23)

Koulutus

Kongon koulutusjärjestelmästä ja koulutuksen saatavuudesta lisätietoa saatavilla myös Maahanmuuttoviraston maatietopalvelun kyselyvastauksesta: ”Kongon demokraattinen tasavalta / Naisten asema” (päivätty 28.10.2021)[[24]](#footnote-24). Kongon epävirallisilla kaivosalueilla työskentelevien lasten mahdollisuudesta koulunkäyntiin ja em. lapsiryhmään kohdistuvista oikeudenloukkauksista lisätietoa maatietopalvelun kyselyvastauksesta: ”Kongon demokraattinen tasavalta / Timanttien kaivaukset Kongon demokraattisessa tasavallassa; pakkotyö, ihmisoikeusloukkaukset” (päivätty 22.4.2021)[[25]](#footnote-25).

Kongolaisten lasten mahdollisuus koulunkäyntiin on parantunut Maailmanpankin arvion mukaan huomattavasti viimeisten 20 vuoden aikana, erityisesti tyttöjen ja kaikkein nuorimpien lasten osalta. Vuosien 2000 ja 2017 välillä alakoulua käyvien lasten koulunkäyntiaste on noussut 50 % eli 52 %:sta 78 %:iin ikäluokasta. Alakoulun päättää kuitenkin vain 75 % lapsista, ja koulutuksen (ts. opetuksen) taso on heikkoa. Joidenkin arvioiden mukaan n. 97 % 10-vuotiaista lapsista kärsii heikosta oppimistasosta eli ei ymmärrä lukemaansa yksinkertaista tekstiä. Erityisesti koulutuksen puute koskee tyttöjä ja naisia. Vain 16,8 % tytöistä läpäisee toisen asteen (ts. yläkoulun), mikä on kaksi kertaa vähemmän kuin pojista. Alaikäisavioliitot ja korkea syntyvyysaste ovat merkittävä ongelma, ja vailla koulutusta jääneiden naisten ja tyttöjen syntyvyysaste on kaksi kertaa korkeampi kuin niiden, jotka ovat käyneet yläkoulun (7,4 vs. 2,9).[[26]](#footnote-26)

Lasten oikeuksien toteutumista ja lasten asemaa maailman eri valtioissa tarkastelevan Humanium-sivuston (päivitetty 19.5.2020) mukaan lähes 7 miljoonaa 5–17-vuotiasta lasta ei pääse koulutuksen piiriin Kongossa. Poliittinen levottomuus ja luonnonkatastrofit vaikeuttavat lasten pääsyä alakouluopetuksen piiriin. Koska sekä suorat että epäsuorat koulumaksut ovat vanhempien vastuulla, harvoilla vanhemmilla on mahdollisuutta tukea lastensa koulunkäyntiä. Perheet ovat äärimmäisen epätasa-arvoisessa asemassa lastensa kouluttamisen suhteen; lisäksi koulutusinfrastruktuuri ja koulut ovat jakautuneet epätasaisesti maan eri osiin. Myös koulutuksen laadussa on puutteita: päteviä opettajia on erittäin vähän, ja saman luokka-asteen tuplaaminen ja koulupudokkuus on yleistä. Lapsityö, alaikäisavioliitot, heikot terveysolosuhteet ja teiniraskaudet vaikuttavat negatiivisesti lasten koulunkäyntiin. UNICEF:in mukaan Humaniumin artikkelin päivitysaikaan 52,7 % 5–17-vuotiaista tytöistä ei käynyt koulua.[[27]](#footnote-27)

Kongo on äärimmäisen köyhä maa, ja lasten toivotaan nousevan ylös köyhyydestä, mutta toisaalta koulumaksut kuormittavat perheitä, jotka pyrkivät mahdollistamaan vähintään poikiensa koulunkäynnin. Yleensä pojat etenevät pidemmälle koulupolullaan, sillä myös lainsäädännön mukaan mies on edelleen lähtökohtaisesti perheenpää, joka tekee perhettä koskevat taloudelliset päätökset, ja siksi poikien katsotaan hyötyvän tyttöjä enemmän koulutuksesta. Katolinen kirkko ylläpitää kouluja, jotka ovat suosittuja kongolaisten perheiden keskuudessa mm. parempien henkilöstöresurssiensa vuoksi. Valtion kouluissa työskenteleville opettajille ei pystytä aina maksamaan palkkoja, mikä ajaa opettajat vaatimaan oppilailta lahjuksia parempia arvosanoja vastaan. Miespuoliset opettajat saattavat myös vaatia tytöiltä seksuaalisia palveluksia parempia arvosanoja tai rahaa vastaan.[[28]](#footnote-28) Kyseinen ilmiö tunnetaan Kongossa nimityksellä ”cotes sexuellement transmissibles” (seksuaalisia palveluja vastaan annetut arvosanat), ja ongelma vaikeuttaa naisten akateemista etenemistä myös peruskoulun ulkopuolella.[[29]](#footnote-29) Equal Times uutisoi (2019), että joissakin kouluissa opettajat ovat lakkoilleet maksamattomien palkkojen vuoksi. Paikoin vanhempainyhdistykset ovat keränneet palkkarahoja omista varoistaan maksaakseen opettajille ”motivointimaksuja”.[[30]](#footnote-30)

Tanskan maahanmuuttoviranomaisten maatietopalvelun (DIS) lokakuussa 2022 julkaiseman raportin mukaan Kongon koulujärjestelmä on heikko, ja monet lapset, erityisesti tytöt, eivät käy koulua. Lasten koulunkäyntiä vaikeuttavat myös Kinshasassa mm. pitkät koulumatkat ja koulunkäynnin maksullisuus. Vaikka alakoulu onkin periaatteessa ilmainen, koulupukuihin ja oppimateriaaleihin liittyvät kustannukset estävät monia vanhempia lähettämästä lapsiaan kouluun.[[31]](#footnote-31) Kansainvälisen humanitaarisen organisaation DIS:ille antaman tiedon mukaan Kinshasassa ja sen ympäristössä ei ole riittävästi kouluja vastaamaan kysyntään. Joillekin lapsille ainoa mahdollisuus päästä kouluun on kulkea pitkiä matkoja, myös pimeän aikaan. Tämä lisää riskiä joutua rikoksen uhriksi.[[32]](#footnote-32)

Afia Mama -kansalaisjärjestön edustaja toteaa, että vanhemmat saattavat kieltää tyttäriä käymästä koulua turvallisuusriskien vuoksi. Koulut voivat sijaita 5–10 kilometrin päässä, ja tytöt saattavat joutua koulumatkallaan kävelemään sellaisten alueiden läpi, joissa esiintyy rikollisuutta, ml. raiskauksia. Roomalaiskatolinen kirkko on omaksunut Kinshasassa kirjoittamattoman säännön, joka estää kulttuuri- ja uskontosyistä raskaana olevien tyttöjen koulunkäynnin. Esiaviollista seksiä harrastaneiden ja raskaaksi tulleiden tyttöjen katsotaan antavan huonoja vaikutteita muille tytöille.[[33]](#footnote-33) Kouluja ylläpitävät Kongossa kirkkokunnat (näistä kouluista käytetään ranskaksi termiä écoles conventionnées) sekä julkinen (ransk. écoles non conventionnées) ja yksityinen sektori. Lukuvuotta 2019/2020 koskevan tilaston (MEPST/CTSE, 2021) mukaan kirkkokunnat ylläpitivät yli puolta kaikista kouluista.[[34]](#footnote-34)

Saatavilla olevien tietojen mukaan lasten on käytävä koulua vain 12-vuotiaaksi asti. Tämä käytäntö altistaa 12–18-vuotiaat lapset lapsityövoiman käytölle, koska heitä ei vaadita käymään koulua, mutta heillä ei ole laillista lupaa työskennellä. Lisäksi laissa säädetään ilmaisesta koulutuksesta 6 vuotta, vaikka peruskoulutus kestää yhteensä 9 vuotta. Täysin maksuttoman perusopetuksen puuttuminen voi lisätä lasten riskiä osallistua lapsityövoiman pahimpiin muotoihin (lapsityövoimasta ja ihmiskaupasta ks. tämän vastauksen kohta 3).[[35]](#footnote-35)

# Mikä on turvaverkottomien alaikäisten tilanne Kongo DT:ssä, erityisesti Kinshasassa? Kohdistuuko heihin oikeudenloukkauksia? Onko poikien ja tyttöjen välillä eroa?

Lasten oikeudesta suojeluun säädetään mm. Kongon perustuslaissa, jonka 41 artiklassa säädetään laajasti lasten oikeuksista ja kriminalisoidaan lapsiin ja alaikäisiin kohdistuvat rikokset. Em. artiklan mukaan julkishallinnollisilla viranomaisilla on velvollisuus varmistaa lasten suojeleminen vaikeissa tilanteissa ja saattaa oikeuden eteen lapsiin kohdistuvaan väkivaltaan syyllistyneet ja heidän rikoskumppaninsa.[[36]](#footnote-36) Lastensuojelua koskevan lain (*Loi n° 09/001 du 10 janvier 2009 portant protection de l'enfant, 2009*) 34 artiklassa todetaan, että lapsi, jonka yksi tai molemmat vanhemmat ovat ”poissaolevia, pidätettyinä tai vangittuina, maanpaossa, karkotettuna tai kuollut/kuolleita, on oikeus saada tietoa (muiden) perheenjäsentensä olinpaikoista”.[[37]](#footnote-37)

Em. lain (09/001) II luvussa säädetään lasten sosiaalihuollosta. 62 artiklassa luetellaan erilaiset ”vaikeat” tilanteet, joiden kyseessä ollessa lapsen katsotaan olevan erityissuojelun tarpeessa. Kyseisen artiklan alakohdissa mainitaan seuraavat (tämän vastauksen kannalta relevantit) tilanteet:

1. lapsi, joka on hylätty tai laiminlyöty; irtolainen tai kerjäläinen, tällaisena tavattu tai joka joutuu turvautumaan säännöllisesti tällaisiin elinkeinoihin;
2. lapsi, joka tuottaa huonolla käytöksellään tai tottelemattomuudellaan vakavaa tyytymättömyyttä vanhemmissaan, huoltajissaan tai muussa ympäristössään;
3. lapsi, joka turvautuu ”irstailuun” tai pyrkii elättämään itsensä peleillä, kaupankäynnillä tai toimilla, jotka altistavat hänet prostituutiolle, kerjäläisyydelle, irtolaisuudelle tai muulle rikollisuudelle;
4. lapsi, jolta puuttuu säännöllinen ja jatkuva suojelu tai joka ei käy säännöllisesti koulussa tai harjoita jotakin ammattia;
5. säännöllisesti kaltoinkohdeltu lapsi;
6. taloudellisesti tai seksuaalisesti hyväksikäytetty lapsi;
7. noituudesta syytetty lapsi;
8. lapsiäiti tai alaikäisenä raskaaksi tullut tyttö, joka on joutunut vanhempiensa tai huoltajansa kaltoinkohtelemaksi;
9. vanhempiensa kuoleman jälkeen perhepiirin tukea vaille jäänyt lapsi;
10. vammainen lapsi;
11. huumausaineita väärinkäyttävä lapsi;
12. orpolapsi.[[38]](#footnote-38)

Em. lain 63 artiklan mukaan em. tilanteissa olevalle lapselle on tarjolla valtion sosiaalihuollon tarjoamia huoltajuutta korvaavia palveluita kuten lapsen sijoittaminen tai muut soveltuvat suojelumekanismit. Sosiaalihuollon järjestämä sijoitus tapahtuu sosiaalityöntekijän aloitteesta lapsen (ikä- ja kypsyystason mukaista) mielipidettä kuunnellen. Sosiaalityöntekijä raportoi sijoituksesta alaikäisasioista vastaavan tuomioistuimen tuomarille, joka hyväksyy sijoituksen. Mikäli sijoituksen kohteeksi joutuva lapsi on vanhempiensa tai muun huoltajan vastuulla sijoitusta suunniteltaessa, päätöksen sijoituksesta tekee em. tuomari sosiaalityöntekijän esityksestä/pyynnöstä. Sosiaalista sijoitusta säätelee sosiaalipalveluista vastaavan ministerin asetus, jossa on pyritty huomioimaan säännölliset tarkastukset ja lasten sijoituspalveluiden minimistandardit. 64 artiklan mukaan sijoitus tapahtuu joko perhepiirissä (ns. laajennettu perhe), sijaisperheessä tai julkisessa tai yksityisessä asuntolassa tai laitoksessa tai itsenäiseen asumiseen tarkoitetussa asumisyksikössä. Jälkimmäisessä tapauksessa lapsen tulee olla vähintään 15-vuotias. Laitossijoitusta pidetään ns. viimekäden ratkaisuna/vaihtoehtona, ja sen maksimikestoksi on määritelty 6 kuukautta.[[39]](#footnote-39)

Viranomaissuojelun osalta Euroopan unionin turvapaikkavirasto EUAA:n raportissa viitataan kahteen lähteeseen.[[40]](#footnote-40) Yhdysvaltain työministeriön (USDOL) syyskuussa 2023 julkaiseman, vuoden 2022 tapahtumia käsittelevän lapsityön pahimpia muotoja käsittelevän raportin mukaan katulasten auttaminen ei ole valtiovallan intresseissä, ja siihen panostetaan vain vähän.[[41]](#footnote-41) Myös DIS:in lokakuussa 2022 julkaiseman Kongo-raportin mukaan sukupuolen perusteella tapahtuvaa ja seksuaalista väkivaltaa käsittelevässä osiossa todetaan, että lasten ja naisten suojeluun tarkoitetut viranomaisjärjestelmät ovat vähäisiä ja rajallisia. Kongolaisen Afia Mama -ihmisoikeusjärjestön selvitysten mukaan Kinshasan pääkaupunkiseudulla (ts. provinssissa) toimi elokuussa 2022 vain 20 sosiaalityöntekijää. Lisäksi pääkaupunkiseudulla on pulaa sukupuolen perusteella tapahtuvan ja seksuaalisen väkivallan uhreille tarkoitetuista turvakodeista ja hätämajoituspalveluista. Afia Maman DIS:ille antamien tietojen mukaan Kinshasassa oli tuolloin noin viisi ”Mother and Baby House” -turvakotia, jotka pystyivät tarjoamaan apua 20 seksuaalisen tai sukupuoleen perustuvan väkivallan uhrille.[[42]](#footnote-42) Turva- ja tukipalveluiden osalta EUAA viittaa YK:n turvallisuusneuvoston (UNSC) raporttiin (tarkasteluväli 1.4.2020–31.3.2022), jossa todetaan UNICEF:in tarjonneen psykososiaalista tukea 309 825 aseellisen konfliktin ja pakkosiirtymien uhriksi joutuneelle, perheestään eroon joutuneelle tai muuten hädänalaisessa tilanteessa olevalle paikalliselle lapselle.[[43]](#footnote-43)

Kodittomuus on merkittävä kongolaisia lapsia koskeva sosiaalinen ongelma. Vuonna 2011 n. 30 000 lasta kärsi kodittomuudesta pelkästään Kongon pääkaupungissa Kinshasassa. Humaniumin mukaan erityisen huolestuttavaa on tyttöjen suuri osuus kodittomista lapsista, osa katulapsista on alle 10-vuotiaita. Kongossa lasten turvaverkottomuutta ja kodittomuutta lisäävät mm. vuosikymmeniä jatkuneet konfliktit, maan sisäiset siirtymät, sairaudet ja työttömyys. Poliittinen epävakaus ja aseelliset konfliktit ovat vaikuttaneet yleiseen köyhyystasoon Kongossa jo 1990-luvulta lähtien. Köyhyyden lisäksi myös sodankäynnin taktiikkana käytetyt raiskaukset lisäävät katulasten ja kodittomien lasten määrää, sillä raiskauksesta alkunsa saaneet lapset ovat häpeän ja nöyryytyksen aihe, ja monet naiset päätyvätkin hylkäämään tällaisissa olosuhteissa syntyneen lapsen. Humaniumin mukaan Kongossa ei ole ”yhtäkään lastensuojeluinstituutiota”, joten raiskauksen seurauksena syntyneille lapsille ei ole tarjolla suojelua, ja monet joutuvat myös lähiyhteisönsä ulkopuolelle/hylkäämiksi. Katulapset altistuvat jatkuvalle väkivallalle ja päivittäisille koettelemuksille. Myös köyhyys ajaa lapsia kadulle. Katulapsille ei ole tarjolla minkäänlaista suojelua, ravintoa, koulutusta, turvakoteja tai muita peruspalveluita, ja tällaisissa olosuhteissa elävät lapset ovatkin äärimmäisen haavoittuvassa asemassa ja joutuvat hyväksikäytön ja kaltoinkohtelun uhreiksi. Valtion turvallisuusjoukot tai muut aikuiset saattavat pakottaa katulapsia laittomiin tekoihin. Turvallisuusjoukot hyödyntävät katulapsia häiritsemään poliittisia mielenosoituksia ja aiheuttamaan julkista häiriötä; näissä välikohtauksissa lapsia haavoittuu ja jopa kuolee. Siviilit hyödyntävät katulapsia mm. kantajina, siivoojina sekä koti- ja kauppa-apulaisina vain todella pientä korvausta vastaan heikoissa työoloissa (lue: liian pitkät työpäivät ja fyysisesti kuormittava työ). Lisäksi katulapsia pakotetaan laittomaan toimintaan kuten prostituutioon ja huumekauppaan. Monet kaduilla elävät tytöt ja nuoremmat pojat joutuvat myös vanhempien katupoikien ja aikuisten miesten seksuaalisen häirinnän uhreiksi.[[44]](#footnote-44)

Maailmanpankki huomauttaa, että Kinshasa on nopeasti kasvava, tiheästi asuttu kaupunki, jonka asukkaista yli puolet on alle 18-vuotiaita. Monet heistä eivät käy koulua eikä heillä ole taloudellisia mahdollisuuksia. Työttömyys on laajaa, ja jengirikollisuus yleistä.[[45]](#footnote-45) GITOC (Global Initiative against Transnational Organized Crime) -verkoston[[46]](#footnote-46) mukaan vuodesta 2000 lähtien rikollisuus on lisääntynyt Kinshasassa *kuluna*-termillä tunnettujen nuorisojengien uuden aktivoitumisen vuoksi. Aiemmin näitä jengejä oli Kinshasan köyhimmillä alueilla kuten Yolossa, Limetessä, Matetessa ja Makalassa, mutta ajan myötä ne ovat levittäytyneet myös muualle Kinshasaan ja muihin kaupunkeihin.[[47]](#footnote-47)

Kesäkuussa 2009 julkaistussa, lastensuojelun haasteita Kongossa käsittelevässä tutkimusartikkelissa sivutaan myös lapsinoituutta ilmiönä. Kongon sotien jälkeisessä yhteiskunnallisessa kaaoksessa ja äärimmäisen köyhyyden määrittelemässä todellisuudessa kirkot ja uskonnot saivat runsaasti jalansijaa ihmisten arjessa. Ns. herätyskirkkojen/-seurakuntien/-uskontokuntien kirkkoja ilmestyi Kinshasaan kuin ”sieniä sateella”. Näiden herätysliikkeiden toiminta perustuu pitkälti Saatanan hahmoon, demoneihin ja hyvän ja pahan väliseen taisteluun. Näiden uskontokuntien piirissä on raportoitu myös lapsinoituussyytteitä: pastorit ja papit syyttävät seurakuntaansa kuuluvaa lasta noituudesta ja ehdottavat kalliita ja julmia rukous- ja manaussessioita, joilla lapsi voitaisiin parantaa noituudesta. Mikäli perhe ei voi maksaa em. toimituksista, lapsia vainotaan ja jopa murhataan. Lapsinoituuden taustalla on kongolaisten usko tuonpuoleisiin, ns. toiseen ulottuvuuteen, näkymättömään maailmaan. Nykyään käsitys ”toisesta maailmasta” on negatiivinen: demonien uskotaan olevan ihmisille vihamielisiä ja ottavan lapsen asun/hahmon voidakseen paremmin harhauttaa ns. maanpäällisessä todellisuudessa eläviä ihmisiä. Lapsinoituuden lisäksi monet kongolaiset lapset kärsivät AIDS:in välillisistä vaikutuksista. Monet joutuvat orvoiksi vanhempiensa kuoltua AIDS:iin. Perhepiirissä lapsia myös stigmatisoidaan erilaisten jännitteiden kärjistyttyä perheenjäsenten ja sukulaisten välillä. Laajamittainen köyhyysongelma vaikuttaa perheiden kykyyn elättää ja ruokkia jäsenensä: monet perheet syövät vain joka toinen päivä, ja lapset nähdään helposti vain yhtenä lisäsuuna ruokittavaksi.[[48]](#footnote-48)

Kinshasan yliopiston sosiologian professori José Bazonzin mukaan Kongossa solidaarisuus perheverkostoissa on vastavuoroista, eli solidaarisuus aktivoituu vain, jos henkilö on ylläpitänyt hyviä suhteita perheeseensä (sukuunsa). Tämä tarkoittaa, että Kinshasaan muualta muuttavan perhe Kinshasassa voi kieltäytyä auttamasta uutta tulokasta kaupungissa, jos suhteita ei ole ylläpidetty.[[49]](#footnote-49)

EUAA:n 7.2.2024 julkaiseman, turvaverkottomien lasten asemaa, lainsäädännöllistä viitekehystä, viranomaissuojelun saatavuutta ja tukipalveluita käsittelevän kyselyvastauksen (tarkastelujakso 1.1.2022–7.2.2024) mukaan kongolaisia orpo- tai turvaverkottomia lapsia käsitteleviä lähteitä oli vastauksen laatimishetkellä saatavilla vain vähän. Kristillisen ”Orphanages for Africa” -ihmisoikeusjärjestön päiväämättömän tiedon mukaan Kongossa oli n. 800 000 orpo- tai muuten haavoittuvassa asemassa olevaa lasta. Yhdysvaltain ulkoasiainministeriön (USDOS) kesäkuussa 2023 julkaisemassa ihmiskauppa- ja salakuljetusraportissa todetaan, että erityisesti Iturin provinssissa jatkuneet levottomuudet ovat ajaneet tuhansia lapsia kodittomuuteen ja turvaverkottomuuteen. Nämä lapset ovat joutuneet pakotetuiksi seksi- ja pakkotyöhön ”rikollisten tahojen” (ml. aseelliset ryhmittymät ja yhteisöjen jäsenet) toimesta.[[50]](#footnote-50)

Tanskan maahanmuuttoviranomaisten maatietopalvelun (DIS) lokakuussa 2022 julkaiseman, Kinshasan pääkaupunkiseudun sosioekonomista tilannetta (ml. orpojen tilanne ja orpokodit) käsittelevässä maatietoraportissa haastatellun ihmisoikeusjärjestön mukaan Kinshasaan on perustettu useita uusia orpokoteja, koska niitä on pidetty rahanarvoisena liiketoimintana. Lähteen mukaan em. kaltaisissa orpokodeissa on itse asiassa yhdistetty omaistensa kanssa lapsia, jotka eivät ole todellisuudessa orpoja, ja todellisuudessa Kinshasan kaduilla orpoina elävät lapset eivät ole päässeet hyötymään orpokotien palveluista. Saman lähteen mukaan UNICEF tarjosi rahoitusta orpokodeille, jotka pystyivät tarjoamaan lähinnä minimivaatimusten mukaista lastensuojelua. Monien Kinshasassa elävien katulasten ei ole helppo päästä orpokotien palveluiden piiriin, ja niiden olosuhteet ovat riittämättömät, eikä niissä ole riittävästi sänkypaikkoja, ruokaa tai henkilökuntaa.[[51]](#footnote-51)

Global Orphan Foundation -järjestön vuonna 2023 julkaiseman artikkelin mukaan monet orpokodit ovat usein ”pieniä”, eikä niissä ole riittävästi sänkyjä niissä oleskeleville lapsille, ja äärimmäinen ruokaepävarmuus aiheuttaa lapsille aliravitsemusta. Saman lähteen mukaan monissa orpokodeissa oli 50 lasta kohti vain yksi vastuullinen aikuinen/työntekijä, jonka kuukausipalkka vaihteli 75 ja 150 US dollarin välillä.[[52]](#footnote-52)

Katolilaisen BICE-järjestön (Bureau International Catholique de l’Enfance) vuonna 2018 julkaisemassa katsauksessa kerrotaan tammikuun 2017 ja kesäkuun 2018 välisellä jaksolla Kongossa toimivan kansallisen jaoston (Bureau national catholique de l’enfance – RDC) ja viranomaisten välisen dialogin avulla toteutettujen lastensuojelutoimien onnistumisesta. Neuvottelujen seurauksena oikeus- ja erityisesti Makalan keskusvankilan[[53]](#footnote-53) vankilaviranomaiset ovat pyrkineet vahvistamaan ja/tai kehittämään vapaudenmenetykselle (ts. vankeustuomiolle) vaihtoehtoisia rangaistus- ja seurantamenetelmiä lain kanssa selkkauksiin joutuneille lapsille (*enfants en conflit avec la loi /* ECL). Vaihtoehtoisten seuraamusmenettelyjen suunnitteluun ja kehittämiseen ovat osallistuneet lapset itse, heidän perheensä, kunnat, yhteisöt ja yksityisen sektorin toimijat. Lisäksi lasten tasapuolisesta kohtelusta huolestuneet mediat ovat hyödyntäneet paikallisverkostojaan ja pyrkineet valistamaan lähiyhteisöjä lasten oikeuksista ja näiden rakentavasta osallistumisesta yhteiskunnan toimintaan. Yhteistyökeskustelujen aikana on vaihdettu hyviä toimintatapoja koskevia sekä kansallisella, alueellisella ja kansainvälisellä tasolla kehitettyihin neuvottelukäytäntöihin liittyvää osaamista.[[54]](#footnote-54)

Kongossa esiintyy pääosin maan sisäistä ihmiskauppaa. Ihmiskauppaa esiintyy tyypillisesti epävirallisilla kaivoksilla, maataloudessa sekä koti- ja seksityössä. Lisäksi lapsia rekrytoidaan aseellisiin ryhmiin taistelu- ja tukirooleihin. Lisäksi mm. Kinshasassa esiintyy kerjäämiseen pakottamista. Ihmiskauppiaat, joista jotkut ovat uhrien sukulaisia, käyttävät hyväkseen perheitä, jotka haluavat vähentää taloudellista taakkaansa ja etsiä uusia mahdollisuuksia lapsilleen. Uhreille tai näiden perheille luvataan työllistymis- tai koulutusmahdollisuuksia, mutta uhreja käytetään sen sijaan kotityössä, katukauppiaina tai seksikaupassa. Ihmiskaupalle ovat alttiita vammaiset henkilöt ja heikossa asemassa olevat lapset. Rikollisjärjestöt toimivat maanlaajuisesti ja kuljettavat seksikaupan uhreja muualta maasta Kinshasaan. Erään kansalaisjärjestön raportin mukaan seksikauppa keskittyy pääasiassa suuriin kaupunkeihin, kuten Gomaan ja Kinshasaan, ja ihmiskauppiaat värväävät uhreja taloudellisesti heikommassa asemassa olevilta alueilta ja maan sisäisesti siirtymään joutuneita henkilöitä konfliktialueilta. Sosiaaliministeriö on ensisijainen valtion virasto, joka vastaa uhrien palvelujen, kuten sairaanhoidon, psykososiaalisen tuen, oikeusavun ja yhteiskuntaan sopeuttamiseen liittyvien palvelujen koordinoinnista. Hallitus ei tarjoa ihmiskaupan uhreille muiden haavoittuvien ryhmien palveluista erillisiä erityispalveluja, ja viranomaiset ohjaavat ihmiskaupan uhrit yleensä kansalaisjärjestöjen ylläpitämiin turvakoteihin.[[55]](#footnote-55)

Kongo on edistynyt vain vähän pyrkimyksessään poistaa lapsityövoiman pahimmat muodot. Vuonna 2022 ministeriöiden välinen, kaivoksilla esiintyvän lapsityövoiman vastainen komissio käynnisti lapsityövoiman seurantajärjestelmän, ja työministeriö aloitti työsuojelutarkastajien rekrytoinnin. Presidentti Tshisekedi vahvisti vuonna 2022 ihmiskaupan torjuntaa ja ennaltaehkäisyä koskevan lain (*Law No° 22/067 for the Prevention and Fight Against Trafficking in Persons*). Uusista aloitteista huolimatta Kongon katsotaan edistyneen heikosti, koska vuoden 2022 aikana Kongon asevoimat toimitti aseita ja ammuksia sellaisille ei-valtiollisille aseryhmille, jotka tunnetaan lasten värväämisestä.[[56]](#footnote-56)

## Lähteet

Alternatives humanitaires / Maubert, Camille 25.3.2022. *Regards critiques sur la protection de l’enfance en République démocratique du Congo.* <https://www.alternatives-humanitaires.org/fr/2022/03/25/regards-critiques-sur-la-protection-de-lenfance-en-republique-democratique-du-congo/> (käyty 27.6.2024).

Mokonzi Bambanota, Gratien & Awongi, Augustin Issoy & Asobee, Oscar Gboisso & Brandt, Cyril 2022. *Spotlight on basic education completion and foundational learning: Democratic*

*Republic of Congo.* [https://unesdoc.unesco.org/ark:/48223/pf0000383228](https://unesdoc.unesco.org/ark%3A/48223/pf0000383228) (käyty 1.7.2024).

Banque Mondiale (engl. World Bank) 11.4.2024. *République démocratique du Congo - Vue d'ensemble.* <https://www.banquemondiale.org/fr/country/drc/overview> (käyty 1.7.2024).

BBC (British Broadcasting Corporation) / Natarajan, Swaminathan 14.10.2023. *Le pire endroit au monde pour être un enfant.* <https://www.bbc.com/afrique/articles/cg3e87nlm2go> (käyty 1.7.2024).

BICE (Bureau International Catholique de l’Enfance) 2018. *République Démocratique du Congo.* <https://bice.org/fr/republique-democratique-du-congo/> (käyty 28.6.2024).

Boevé, Edwin 6/2009. “Le Congo et la protection de l’enfant, un veritable défi”. *Jeunesse et droit* (JDJ)*,* No. 286, s. 4-6. [http://www.jeunesseetdroit.be/jdj/documents/docs/Le\_Congo\_et\_la\_protection\_de\_l\_enfant,\_un\_veritable\_defi.pdf](http://www.jeunesseetdroit.be/jdj/documents/docs/Le_Congo_et_la_protection_de_l_enfant%2C_un_veritable_defi.pdf) (käyty 27.6.2024).

Borgen Project

24.8.2020. *5 FACTS ABOUT CHILDREN IN THE DEMOCRATIC REPUBLIC OF THE CONGO.*

<https://borgenproject.org/children-in-the-drc/> (käyty 24.6.2024).

7.7.2018. *POVERTY & CHILD LABORERS IN THE DEMOCRATIC REPUBLIC OF THE CONGO.* <https://borgenproject.org/poverty-child-laborers-in-the-democratic-republic-of-the-congo/> (käyty 24.6.2024).

CBS News 5.3.2018. *CBS News finds children mining cobalt for batteries in the Congo.* <https://www.cbsnews.com/news/cobalt-children-mining-democratic-republic-congo-cbs-news-investigation/> (käyty 1.7.2024).

Cluster Protection RDC (République Démocratique du Congo) 2023. *Rapport annuel 2023.* <https://www.globalprotectioncluster.org/sites/default/files/2024-04/rapport_annuel_cluster_protection_rdc_2023_240327_finalversion.pdf> (käyty 27.6.2024).

Congo (Democratic Republic of the) 2005 (rev. 2011) / Constitute Project 2012. *Constitution.* <https://www.constituteproject.org/constitution/Democratic_Republic_of_the_Congo_2011> (käyty 24.6.2024).

Congo (RD) / Leganet.cd

2016. *Loi n° 16/008 du 15 juillet 2016 modifiant et complétant le Loi n°87-*

*010 du 1er août 1987 portant Code de la Famille.* <https://www.leganet.cd/Legislation/Code%20de%20la%20famille/CDF.2017.pdf> (käyty 1.7.2024).

10.1.2009. *Loi n° 09/001 du 10 janvier 2009 portant protection de l'enfant, 2009.* <https://www.leganet.cd/Legislation/JO/2009/L.09.001.10.01.09.htm> (käyty 26.6.2024).

Countries and their Cultures 2000. *Democratic Republic of the Congo.* <https://www.everyculture.com/Bo-Co/Democratic-Republic-of-the-Congo.html> (käyty 26.6.2024).

DHS (Demographic and Health Survey) Program 9/2014. R*épublique Démocratique du Congo. Enquête Démographique et de Santé (EDS-RDC). 2013–2014.* <https://dhsprogram.com/pubs/pdf/FR300/FR300.pdf> (käyty 2.7.2024).

DIS (The Danish Immigration Service) 10/2022. *Democratic Republic of the Congo. Sosioeconomic conditions in Kinshasa.* <https://us.dk/media/10550/notat-drc-kinshasa.pdf> (käyty 26.6.2024).

Equal Times / Vivuya, Bernadette 12.5.2021. *In 2019, the Democratic Republic of Congo introduced free education; here’s what happened.* <https://www.equaltimes.org/in-2019-the-democratic-republic-of?lang=en> (käyty 1.7.2024).

Erny, Pierre 30.11.2020. ”L’enfant dans la pensée traditionnelle de l’Afrique Noire”. *Revue des sciences sociales 64*. <http://journals.openedition.org/revss/6002> (käyty 1.7.2024).

EUAA (European Union Asylum Agency) 7.2.2024. *COI Query. Democratic Republic of Congo. Situation of orphaned children or children without support*

*network, including legal framework, availability of state protection*

*and access to support services* [kyselyvastaus].Saatavilla: Ecoi.net-tietokannassa <https://www.ecoi.net/en/file/local/2104121/2024_02_EUAA_COI_Query_Response_Q12_Democratic_Republic_of_Congo_Orphaned_children.pdf> (käyty 26.6.2024).

GITOC (Global Initiative against Transnational Organized Crime) / Lagrange, Marc-André & Vircoulon, Thierry 5/2021. *Criminals or vigilantes? The Kuluna gangs of the Democratic Republic of Congo*. <https://globalinitiative.net/wp-content/uploads/2021/06/Criminals-or-vigilantes-The-Kuluna-gangs-of-the-Democratic-Republic-of-Congo-GITOC.pdf> (käyty 1.7.2024).

Global Orphan Foundation 14.2.2023. *Foster Care vs. Orphanage Care in DRC: The importance of family.* <https://www.globalorphanfoundation.org/our-stories/foster-care-vs-orphanage-care-in-drc-the-importance-of-family> (käyty 26.6.2024).

HRW (Human Rights Watch) 4/2006*. II. Recommandations. Recommandations pour la période pré-électorale. Au gouvernement de la République démocratique du Congo.* <https://www.hrw.org/legacy/french/reports/2006/drc0406/2.htm> (käyty 28.6.2024).

Humanium 19.5.2020. *Enfants de République démocratique du Congo*. <https://www.humanium.org/fr/republique-democratique-du-congo/> (käyty 18.6.2024).

JDJ (Jeunesse et droit) 6/2009. *Dossier. La loi portant protection de l’enfant.* [http://www.jeunesseetdroit.be/jdj/documents/docs/Le\_Congo\_et\_la\_protection\_de\_l\_enfant,\_un\_veritable\_defi.pdf](http://www.jeunesseetdroit.be/jdj/documents/docs/Le_Congo_et_la_protection_de_l_enfant%2C_un_veritable_defi.pdf) (käyty 27.6.2024).

Landinfo

17.10.2023. *Den demokratiske republikken Kongo: Skolesystemet* [kyselyvastaus]. <https://landinfo.no/wp-content/uploads/2023/10/DR-Kongo-respons-Skolesystemet-17102023.pdf> (käyty 1.7.2024).

5.10.2023. *Den demokratiske republikken Kongo: Foreldreansvar for barn* [kyselyvastaus].<https://landinfo.no/wp-content/uploads/2023/10/DR-Kongo-respons-Foreldreansvar-for-barn-05102023.pdf> (käyty 1.7.2024).

Maahanmuuttovirasto / Maatietopalvelu

28.10.2021. *Naisten asema* [kyselyvastaus]. Saatavilla: Tellus-maatietokannassa.

22.4.2021. *Kongon demokraattinen tasavalta / Timanttien kaivaukset Kongon demokraattisessa tasavallassa; pakkotyö, ihmisoikeusloukkaukset* [kyselyvastaus]. Saatavilla Tellus-maatietokannassa.

Ponabana RDC / UNICEF (United Nations Children’s Fund) 2024. *Le cadre légal des enfants en République Démocratique du Congo.* <https://ponabana.com/textes-legaux/> (käyty 18.6.2024).

Radio Okapi 7.12.2010. *Quels sont les dangers du phénomène « cotes sexuellement transmissibles» ?* <https://www.radiookapi.net/nationale/2010/12/07/quels-sont-les-dangers-du-phenomene-%25c2%25ab-cotes-sexuellement-transmissibles%25c2%25bb> (käyty 28.6.2024).

RDC (République Démocratique du Congo) / JO (Journal Officiel) 15.11.2009. *Première partie – no. 22.* Saatavilla:<https://www.droitcongolais.info/files/110.10.09-Decret-du-10-octobre-2009_Fonds-national_Femme-et-enfant.pdf> (käyty 28.6.2024).

UNDP (United Nations Development Programme) 13.3.2024. *Human Development Insights.* <https://hdr.undp.org/data-center/country-insights#/ranks>(käyty 1.7.2024).

UNICEF (United Nation’s Childrens Fund) [päiväämätön]. *Protection de l'enfance.* <https://www.unicef.org/drcongo/ce-que-nous-faisons/protection-de-lenfance> (käyty 26.6.2024).

UNSC (United Nations Security Council) 10.10.2022. *Children and armed conflict in the Democratic Republic of the Congo Report of the Secretary-General.* <https://www.un.org/sexualviolenceinconflict/wp-content/uploads/2022/11/report/auto-draft/Secretary-General-Report-on-children-and-armed-conflict-in-the-DRC.pdf> (käyty 27.6.2024).

USDOL (United States Department of Labor) 10.10.2023. *2022 Findings on the Worst Forms of Child Labor: Congo, Democratic Republic of the (DRC).* <https://www.dol.gov/agencies/ilab/resources/reports/child-labor/congo-democratic-republic-drc> (käyty 27.6.2024).

USDOS (United States Department of State)

22.4.2024. *2023 Country Reports on Human Rights Practices. Democratic Republic of the Congo.* <https://www.state.gov/reports/2023-country-reports-on-human-rights-practices/democratic-republic-of-the-congo/> (käyty 25.6.2024).

15.6.2023. *2023 Trafficking in Persons Report: Democratic Republic of the Congo.* <https://www.state.gov/reports/2023-trafficking-in-persons-report/the-democratic-republic-of-the-congo> (käyty 26.6.2024).

WFP (World Food Programme) 31.1.2024. *WFP Democratic Republic of the Congo: Situation Report #54 – 31 January 2024.* Saatavilla: Reliefweb-tietokannassa <https://reliefweb.int/report/democratic-republic-congo/wfp-democratic-republic-congo-situation-report-54-31-january-2024> (käyty 28.6.2024).

World Bank

10/2023. *Human Capital Country Brief. Democratic Republic of Congo.* <https://thedocs.worldbank.org/en/doc/64e578cbeaa522631f08f0cafba8960e-0140062023/related/HCI-AM23-COD.pdf> (käyty 1.7.2024).

24.1.2022. *Country partnership framework for the Democratic Republic Of Congo*

*for the period FY22–26.* <https://documents1.worldbank.org/curated/en/214221646062568502/pdf/Congo-Democratic-Republic-of-Country-Partnership-Framework-for-the-Period-FY22-26.pdf> (käyty 1.7.2024).

World Vision 14.8.2020. *Children at an increased risk of exploitation in the DRC’s complex context during the pandemic.* <https://www.wvi.org/stories/congo/children-increased-risk-exploitation-drcs-complex-context-during-pandemic> (käyty 28.6.2024).

Worldwide Guide to Women in Leadership 26.12.2016. *Female Ministers of the Democratic Republic of Congo/ République Democratique du Congo (Congo-Kinshasa) (1971-97 Republic of Zaïre).* <https://www.guide2womenleaders.com/Congo-Kinshasa.htm> (käyty 28.6.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Tässä kyselyvastauksessa viitataan jatkossa Kongon demokraattiseen tasavaltaan lyhyemmällä nimityksellä ”Kongo”. [↑](#footnote-ref-1)
2. Countries and their Cultures 2000. [↑](#footnote-ref-2)
3. Countries and their Cultures 2000. [↑](#footnote-ref-3)
4. Alternatives humanitaires / Maubert 25.3.2022. [↑](#footnote-ref-4)
5. Erny 30.11.2020. [↑](#footnote-ref-5)
6. Ponabana RDC / UNICEF 2024. [↑](#footnote-ref-6)
7. Ponabana RDC / UNICEF 2024. Lain taustoista ks. myös JDJ 6/2009. [↑](#footnote-ref-7)
8. Panabana RDC / UNICEF 2024. [↑](#footnote-ref-8)
9. Ks. esim. RDC / JO 15.11.2009; Worldwide Guide to Women in Leadership 26.12.2016. [↑](#footnote-ref-9)
10. CIA World Factbook 12.6.2024. [↑](#footnote-ref-10)
11. UNICEF [päiväämätön]. [↑](#footnote-ref-11)
12. BBC / Natarajan 14.10.2023. [↑](#footnote-ref-12)
13. DHS Program 9/2014, s. 27, taulukko 2.8. [↑](#footnote-ref-13)
14. Congo (RD) / Leganet.cd 2016. / Loi n° 16/008 du 15 juillet 2016 modifiant et complétant le Loi n°87-010 du 1er août 1987 portant Code de la Famille. (mm. artiklat 317 ja 325). [↑](#footnote-ref-14)
15. Landinfo 5.10.2023, s. 6 [kyselyvastaus]. [↑](#footnote-ref-15)
16. Banque Mondiale (engl. World Bank) 11.4.2024. [↑](#footnote-ref-16)
17. UNDP 13.3.2024. [↑](#footnote-ref-17)
18. Banque Mondiale (engl. World Bank) 11.4.2024. Ks. myös World Bank 10/2023. [↑](#footnote-ref-18)
19. Borgen Project 7.7.2018. Ks. myös CBS News 5.3.2018. [↑](#footnote-ref-19)
20. World Vision 14.8.2020. [↑](#footnote-ref-20)
21. Borgen Project 24.8.2020. [↑](#footnote-ref-21)
22. WFP 31.1.2024. [↑](#footnote-ref-22)
23. Cluster Protection RDC 2023, s. 4 ja 16. [↑](#footnote-ref-23)
24. Saatavilla Tellus-maatietokannassa. Ks. myös Norjan maatietopalvelu Landinfon kyselyvastaus (Landinfo 17.10.2023). [↑](#footnote-ref-24)
25. Saatavilla Tellus-maatietokannassa. [↑](#footnote-ref-25)
26. Banque Mondiale (engl. World Bank) 11.4.2024. [↑](#footnote-ref-26)
27. Humanium 19.5.2020. [↑](#footnote-ref-27)
28. Countries and their Cultures 2000. [↑](#footnote-ref-28)
29. Radio Okapi 7.12.2010. [↑](#footnote-ref-29)
30. Equal Times / Vivuya 12.5.2021. [↑](#footnote-ref-30)
31. DIS 10/2022, s. 1. [↑](#footnote-ref-31)
32. DIS 10/2022, s. 20. [↑](#footnote-ref-32)
33. DIS 10/2022, s. 21. [↑](#footnote-ref-33)
34. Mokonzi Bambanota et al. 2022, s. 10. [↑](#footnote-ref-34)
35. USDOL 10.10.2023, s. 4. [↑](#footnote-ref-35)
36. Congo (Democratic Republic of the) 2005 (rev. 2011) / Constitute Project 2012. [↑](#footnote-ref-36)
37. Congo (RD) / Leganet.cd / Loi n° 09/001 du 10 janvier 2009 portant protection de l'enfant, 2009 (34 artikla). [↑](#footnote-ref-37)
38. Congo (RD) / Leganet.cd (62 artikla). [↑](#footnote-ref-38)
39. Congo (RD) / Leganet.cd (63-64 artiklat). [↑](#footnote-ref-39)
40. EUAA 7.2.2024, s. 4. [↑](#footnote-ref-40)
41. USDOL 10.10.2023. [↑](#footnote-ref-41)
42. DIS 10/2022, s. 30-31. [↑](#footnote-ref-42)
43. UNSC 10.10.2022, s. 13-14. Ks. myös EUAA 7.2.2024, s. 5. [↑](#footnote-ref-43)
44. Humanium 19.5.2020. [↑](#footnote-ref-44)
45. World Bank 24.1.2022, s. 25. [↑](#footnote-ref-45)
46. GITOC tarjoaa foorumin keskustelun ja innovatiivisten lähestymistapojen kehittämiselle globaalin strategian luomiseksi järjestäytynyttä rikollisuutta vastaan. Lisätietoja <https://globalinitiative.net/about-us/our-story/> (käyty 1.7.2024). [↑](#footnote-ref-46)
47. GITOC / Lagrange et al. 5/2021, s. i, 3. [↑](#footnote-ref-47)
48. Boevé 6/2009. [↑](#footnote-ref-48)
49. DIS 10/2022, s. 12. [↑](#footnote-ref-49)
50. USDOS 15.6.2023. [↑](#footnote-ref-50)
51. DIS 10/2022. [↑](#footnote-ref-51)
52. Global Orphan Foundation 14.2.2023. [↑](#footnote-ref-52)
53. Makalan keskusvankilassa tapahtui merkittävä välikohtaus toukokuussa 2017, kun n. 4000 vankia, näiden joukossa 124 lain kanssa selkkauksiin joutunutta lasta pakeni vankilasta. Välikohtauksen yhteydessä myös vankilakoulun oppi- ja opetusmateriaaleja tuhottiin (BICE 2018). [↑](#footnote-ref-53)
54. BICE 2018. [↑](#footnote-ref-54)
55. USDOS 15.6.2023. Ks. myös Yhdysvaltain työministeriön lapsityöraportti (USDOL 10.10.2023, s. 2–3). [↑](#footnote-ref-55)
56. USDOL 10.10.2023, s. 1. Ks. myös Yhdysvaltain ulkoministeriön ihmiskaupparaportti (USDOS 15.6.2023). [↑](#footnote-ref-56)